17 in hof ná geweld by kerkFoto ter illustrasie: Pixabay Altesaam 17 lidmate van die International Pentecost Holiness Church (IPHC) het borgtog van R2 000 elk in die Soshanguve-landdroshof gekry nadat hulle vroeër deur die Valke in hegtenis geneem is. Die 15 mans en twee vroue, tussen 23 en 62 jaar oud, is vroeg Donderdagoggend op en om Mabopane, noordwes van Pretoria, in verband met moord, poging tot moord en opsetlike saakbeskadiging aangekeer, sê kapt. Ndivhuwo Mulamu, Valke-woordvoerder. Na bewering het jeuggroepe van gemeentes van die IPHC uit verskillende dele van die land die Mabopane-gemeente in April 2016 besoek, sê Mulamu, en ŉ ontmoeting met die pastoor aan die hoof van die streek versoek om ŉ hofsaak en die opvolgingstryd ná die dood van die vorige senior pastoor, Clayton Modise, te bespreek. Een van die lidmate het aan sy beserings beswyk. Blykbaar het ŉ geveg ontstaan en het lidmate mekaar met allerlei voorwerpe begin bestook. Een van die lidmate het aan sy beserings beswyk. Elf is ernstig beseer en na verskeie hospitale in Pretoria gebring. Vier voertuie is erg beskadig tydens die geveg. Die saak is in Mei vanjaar na die Valke vir verdere ondersoek verwys, sê Mulamu. Met die hulp van misdaadintelligensie is 17 van die 19 verdagtes in hegtenis geneem. Nog twee verdagtes word gesoek en sal na verwagting binnekort in hegtenis geneem word. Die 17 wat reeds aangekeer is, moet weer op 8 Februarie in die hof verskyn.